CELEX: 32022R0672
Language: ga
Date: 2022-04-22 00:00:00
Title: Rialachán Cur Chun Feidhme (AE) 2022/672 ón gCoimisiún an 22 Aibreán 2022 lena leasaítear Rialachán Cur Chun Feidhme (AE) 2017/2470 a mhéid a bhaineann le sonraíochtaí an bhia núíosaigh tras-reasvaratról (ó fhoinse mhiocróbach) (Téacs atá ábhartha maidir le LEE)

25.4.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 122/24
               
            
         RIALACHÁN CUR CHUN FEIDHME (AE) 2022/672 ÓN gCOIMISIÚN
         an 22 Aibreán 2022
         lena leasaítear Rialachán Cur Chun Feidhme (AE) 2017/2470 a mhéid a bhaineann le sonraíochtaí an bhia núíosaigh tras-reasvaratról (ó fhoinse mhiocróbach)
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2015/2283 ó Pharlaimint na hEorpa agus ón gComhairle an 25 Samhain 2015 maidir le bianna núíosacha, lena leasaítear Rialachán (AE) Uimh. 1169/2011 ó Pharlaimint na hEorpa agus ón gComhairle agus lena n-aisghairtear Rialachán (CE) Uimh. 258/97 ó Pharlaimint na hEorpa agus ón gComhairle agus Rialachán (CE) Uimh. 1852/2001 ón gCoimisiún (1), agus go háirithe Airteagal 12 de,
         De bharr an mhéid seo a leanas:
         
                     (1)
                  
                  
                     Foráiltear le Rialachán (AE) 2015/2283 nach bhféadfar ach bianna núíosacha a údaraítear agus a áirítear ar liosta an Aontais de bhianna núíosacha a chur ar an margadh laistigh den Aontas.
                  
               
                     (2)
                  
                  
                     De bhun Airteagal 8 de Rialachán (AE) 2015/2283, bunaíodh liosta Aontais de bhianna núíosacha le Rialachán Cur Chun Feidhme (AE) 2017/2470 ón gCoimisiún (2).
                  
               
                     (3)
                  
                  
                     Áirítear tras-reasvaratról ó fhoinsí sintéiseacha agus ó fhoinsí miocróbacha mar bhia núíosach údaraithe i liosta an Aontais a leagtar amach san Iarscríbhinn a ghabhann le Rialachán Cur Chun Feidhme (AE) 2017/2470.
                  
               
                     (4)
                  
                  
                     Údaraíodh an bia núíosach tras-reasvaratról ó fhoinse mhiocróbach mar chomhábhar bia núíosaigh faoi Airteagal 5 de Rialachán (CE) Uimh. 258/97 ó Pharlaimint na hEorpa agus ón gComhairle (3) lena úsáid i bhforbhianna faoi mar a shainmhínítear i dTreoir 2002/46/AE ó Pharlaimint na hEorpa agus ón gComhairle ó Pharlaimint na hEorpa agus ón gComhairle (4), i bhfoirm capsúil nó i bhfoirm táibléid, don daonra fásta ar bhonn a choibhéise ó thaobh substainte de le reasvaratról, rud a tomhlaíodh roimh an 15 Bealtaine 1997 agus a eastóscadh ó ghlúineach bhiorach (Fallopia japonica).
                  
               
                     (5)
                  
                  
                     Le Cinneadh Cur Chun Feidhme (AE) 2016/1190 ón gCoimisiún (5) údaraíodh tras-reasvaratról sintéiseach a chur ar mhargadh an Aontais mar chomhábhar bia núíosaigh faoi Rialachán (CE) Uimh. 258/97 ó Pharlaimint na hEorpa agus ón gComhairle, agus lena úsáid i bhforbhianna freisin mar a shainmhínítear i dTreoir 2002/46/CE ó Pharlaimint na hEorpa agus ón gComhairle, i bhfoirm capsúil nó i bhfoirm táibléid, don daonra fásta.
                  
               
                     (6)
                  
                  
                     Le Rialachán Cur Chun Feidhme (AE) 2021/51 ón gCoimisiún (6) leasaíodh coinníollacha úsáide tras-reasvaratróil. Go háirithe, cuireadh deireadh leis na srianta ar fhormáidí seachadta na bhforbhianna ina bhfuil an bia núíosach.
                  
               
                     (7)
                  
                  
                     An 29 Iúil 2021, chuir an chuideachta Evolva AG (“an t-iarratasóir”) iarratas faoi bhráid an Choimisiúin i gcomhréir le hAirteagal 10(1) de Rialachán (AE) 2015/2283, iarratas ar athrú ar shonraíochtaí tras-reasvaratróil ó fhoinse mhiocróbach. D’iarr an t-iarratasóir go mbainfí an ceanglas gur cheart 100 % de na cáithníní den bhia núíosach arna tháirgeadh le S. cerevisiae a bheith ar mhéid is lú ná 62,23 micriméadar (< 62,23 μm).
                  
               
                     (8)
                  
                  
                     Luann an t-iarratasóir mar bhonn cirt leis an iarraidh go bhfuil gá leis an athrú chun an éagsúlacht i méid na gcáithníní tras-reasvaratróil ó fhoinse mhiocróbach a chur san áireamh le linn a phróisis táirgthe agus le linn a phróiseála lena úsáid i bhforbhianna. Chun tacú lena iarraidh, chuir an t-iarratasóir sonraí anailíseacha ar fáil a léirigh go bhfuil próifíl mhéid na gcáithníní tras-reasvaratróil ó fhoinse mhiocróbach inchomparáide le próifíl mhéid na gcáithníní tras-reasvaratróil arna shintéisiú go ceimiceach agus a ndearna an tÚdarás Eorpach um Shábháilteacht Bia (“an tÚdarás”) meastóireacht air (7), agus nach luaitear aon cheanglas maidir le méid na gcáithníní ina leith ar liosta an Aontais de bhianna núíosacha.
                  
               
                     (9)
                  
                  
                     Measann an Coimisiún nach baol go ndéanfaidh an nuashonrú a iarradh ar liosta an Aontais difear do shláinte an duine agus nach bhfuil gá le meastóireacht sábháilteachta ón Údarás i gcomhréir le hAirteagal 10(3) de Rialachán (AE) 2015/2283 toisc nach n-athraítear próifíl sábháilteachta tras-reasvaratróil cé go n-iarrtar an ceanglas i leith mhéid na gcáithníní le haghaidh tras-reasvaratróil ó fhoinse mhiocróbach a bhaint, ós rud é go léiríonn an fhianaise anailíseach a chuir an t-iarratasóir isteach go bhfuil a phróifíl maidir le dáileadh mhéid na gcáithníní inchomparáide leis an bpróifíl le haghaidh tras-reasvaratról arna shintéisiú go ceimiceach agus a ndearna an tÚdarás meastóireacht air.
                  
               
                     (10)
                  
                  
                     Is leor na forais atá le fáil san fhaisnéis a sholáthraítear san iarratas chun a shuí go bhfuil na hathruithe a iarrtar ar shonraíochtaí tras-reasvaratróil i gcomhréir le hAirteagal 12 de Rialachán (AE) 2015/2283 agus gur cheart iad a fhormheas.
                  
               
                     (11)
                  
                  
                     Dá bhrí sin, ba cheart an Iarscríbhinn a ghabhann le Rialachán Cur Chun Feidhme (AE) 2017/2470 a leasú dá réir sin.
                  
               
                     (12)
                  
                  
                     Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,
                  
               TAR ÉIS AN RIALACHÁN SEO A GHLACADH:
         
            Airteagal 1
            Leasaítear an Iarscríbhinn a ghabhann le Rialachán Cur Chun Feidhme (AE) 2017/2470 i gcomhréir leis an Iarscríbhinn a ghabhann leis an Rialachán seo.
         
         
            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 22 Aibreán 2022.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 327, 11.12.2015, lch. 1.
         
            (2)  Rialachán Cur Chun Feidhme (AE) 2017/2470 ón gCoimisiún an 20 Nollaig 2017 lena mbunaítear liosta an Aontais de bhianna núíosacha i gcomhréir le Rialachán (AE) 2015/2283 ó Pharlaimint na hEorpa agus ón gComhairle maidir le bianna núíosacha (IO L 351, 30.12.2017, lch. 72).
         
            (3)  Rialachán (CE) Uimh. 258/97 ó Pharlaimint na hEorpa agus ón gComhairle an 27 Eanáir 1997 maidir le bianna núíosacha agus comhábhair bia núíosaigh (IO L 43, 14.2.1997, lch. 1).
         
            (4)  Treoir 2002/46/CE ó Pharlaimint na hEorpa agus ón gComhairle an 10 Meitheamh 2002 maidir le comhfhogasú dhlíthe na mBallstát a bhaineann le forbhianna (IO L 183, 12.7.2002, lch. 51).
         
            (5)  Cinneadh Cur Chun Feidhme (AE) 2016/1190 ón gCoimisiún an 19 Iúil 2016 lena n-údaraítear tras-reasvaratról a chur ar an margadh mar chomhábhar bia núíosaigh faoi Rialachán (CE) Uimh. 258/97 ó Pharlaimint na hEorpa agus ón gComhairle (IO L 196, 21.7.2016, lch. 53).
         
            (6)  Rialachán Cur Chun Feidhme (AE) 2021/51 ón gCoimisiún an 22 Eanáir 2021 lena n-údaraítear athrú ar choinníollacha úsáide an bhia núíosaigh ‘tras-reasvaratról’ faoi Rialachán (AE) 2015/2283 ó Pharlaimint na hEorpa agus ón gComhairle agus lena leasaítear Rialachán Cur Chun Feidhme (AE) 2017/2470 ón gCoimisiún (IO L 23, 25.1.2021, lch. 10).
         
            (7)  EFSA Journal [Iris EFSA] 2016;14(1):4368.
      
      
         
            IARSCRÍBHINN
            I dTábla 2 (Sonraíochtaí) den Iarscríbhinn a ghabhann le Rialachán Cur Chun Feidhme (AE) 2017/2470, cuirtear an méid seo a leanas in ionad na hiontrála a bhaineann le tras-reasvaratról:
            
               
                           Bia Núíosach Údaraithe
                        
                        
                           Sonraíochtaí
                        
                     
                           
                              “Tras-reasvaratról
                        
                        
                           
                              Tuairisc/Sainmhíniú:
                           
                           
                              Sintéiseach: Criostail atá idir neasbhán agus béas is ea tras-reasvaratról.
                           Ainm ceimiceach: 5-[(E)-2-(4-hiodrocsaifeinil)eitéinil]beinséin-1,3-dé-ól
                           Foirmle cheimiceach: C14H12O3
                           An meáchan móilíneach: 228,25 Da
                           Uimh. CAS: 501-36-0
                           
                              Íonacht:
                           
                           Tras-reasvaratról: ≥ 98 %-99 %
                           Cion iomlán na bhfotháirgí (substaintí gaolmhara): ≤ 0,5 %
                           Aon táirge gaolmhar aonair: ≤ 0,1 %
                           Luaith shulfáitithe: ≤ 0,1 %
                           Caillteanas de bharr a thriomaithe: ≤ 0,5 %
                           
                              Miotail throma:
                           
                           Luaidhe: ≤ 1,0 ppm
                           Mearcair: ≤ 0,1 ppm
                           Arsanaic: ≤ 1,0 ppm
                           
                              Eisíontais:
                           
                           Dé-iseapróipiolaimín: ≤ 50 mg/kg
                           
                              Foinse mhiocróbach: Tréithchineál géinmhodhnaithe Saccharomyces cerevisiae
                           Cuma: Púdar atá idir neasbhán agus beagán buí
                           Cion tras-reasvaratróil: Íoschion 98 % w/w (de réir an mheáchain thirim)
                           Luaith: Uaschion 0,5 % w/w
                           Taisleach: Uaschion 3 % w/w: ”